04. marts 2025

**Unik uddannelse er sikret**

**Tradium viderefører overfladebehandleruddannelsen med speciale i konstruktion i minimum resten af 2025.**

Indtil nu har man kunnet uddanne sig til overfladebehandler på Tradium i Randers og hos AMU Vest i Esbjerg, hvor de forskellige specialer på uddannelsen har været fordelt på de to uddannelsessteder. Efter AMU Vests konkurs i december har der dog været usikkerhed om specialet "konstruktion".

- Tradium er blevet udpeget af Styrelsen for Undervisning og Kvalitet (STUK) til at tage ansvaret for specialet "konstruktion" på overfladebehandleruddannelsen efter AMU Vests konkurs. Tradium vil derfor fortsætte specialet "konstruktion", så alle lærlinge, der er berørt af konkursen, kan gennemføre deres uddannelse som planlagt. Vi er meget glade for, at der dermed nu er afklaring omkring elevernes fremtid, siger Bent Oppelstrup, der er områdedirektør på Tradium.

**En høj standard**

På Tradium er udfordringerne omkring konstruktionsspecialet blevet fulgt nøje, og skolen er derfor, efter tæt dialog med STUK, parat til at løfte opgaven. Ligeledes skal der samarbejdes tæt med branchen for at sikre, at den vigtige opgave med at uddanne faglærte inden for overfladebehandling i Danmark fortsætter.

- Jeg ser en klar fordel i, at ressourcerne samles ét sted, og at eleverne ikke skal to steder hen længere. For det betyder også, at eleverne får mere tid til at fordybe sig. Det er vigtigt, da vi skal have medarbejdere, der er uddannet til at bruge færrest mulige ressourcer og sørge for den bedste kvalitet. Uden faglærte ville vi miste en masse vigtig viden, fortæller Hans Jørgen Eriksen, der har været i branchen i mange år gennem sin tid ved Dancolor A/S og ligeledes er en del af det lokale uddannelsesudvalg.

Ligesom Hans Jørgen er Tradium derfor også fast besluttet på at støtte og fastholde en høj standard i uddannelsen af fremtidens overfladebehandlere, så industrien kan få den nødvendige arbejdskraft.

**Samarbejde om fremtidens uddannelse**

Tradium har derfor allerede taget de første skridt for at sikre en gnidningsfri overgang for de berørte lærlinge, som vil blive kontaktet direkte.

Derudover er der fokus på at finde de nødvendige ressourcer og faciliteter, så undervisningen kan fortsætte. Alle lærlinge, der er i klemme, vil inden for få uger modtage en ny personlig uddannelsesplan, der ikke påvirker deres udlæringsdato.

- Vi vil indgå i tæt dialog med leverandører og virksomheder i branchen for at sikre, at lærlingene får det nødvendige udstyr og de rette opgaver stillet til rådighed under deres uddannelse. Tradium er forpligtet til at skabe et læringsmiljø, hvor eleverne kan udvikle deres færdigheder og blive dygtige fagfolk inden for overfladebehandling, som har fokus på høj kvalitet og skaber værdi for virksomhederne og samfundet, forklarer Bent Oppelstrup.

Tradium ser frem til at fortsætte samarbejdet med alle interessenter i branchen og sikre, at Danmark fortsat har en stærk og kompetent arbejdsstyrke inden for overfladebehandling.

**Om Tradium**

*Tradium, Erhvervsskole og -gymnasier, Randers, er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.*

*Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid.*

*Læs mere om os på tradium.dk*